|  |
| --- |
| **Seletuskiri** |
| Lääne-Harju Vallavalitsuse korralduse eelnõu |

 „Kohanimede määramine“ juurde

**Eelnõuga määratakse Valkse külas moodustatavale liikluspindadele kohanimed, samuti tehakse vastavad kanded riiklikusse kohanimeregistrisse. Kohanime määramine on vajalik kehtestatud detailplaneeringu elluviimiseks.**

Eelnõuga esitatakse ettepanek määrata Valkse külas moodustatavale liikluspindadele kohanimedeks: **Leesika tee**, **Arvedi tee**, **Evaldi tee**, **Arnoldi tee** ja **Mihkli tee**. Leesika tee saab alguse kõrvalmaanteelt 11195 Keila – Keila-Joa teelt (ADS nimi Tõmmiku tee) kulgedes läbi Valkse-Arvedi katastriüksuse (katastritunnus 29501:007:0090), teised liikluspinnad: Arvedi tee, Evaldi tee, Arnoldi tee ja Mihkli tee hargnevad Leesika teelt. Keila Vallavolikogu 20.04.2011 otsusega nr 174/0411 kehtestati Valkse külas asuva Valkse-Mihkli 1 maaüksuse (katastritunnus 29501:007:0090, pindalaga 11,88 ha) Keila-Paldiski maantee ja Keila - Keila-Joa maantee ristmiku vahel asuva jätkuvalt riigiomandis oleva maa detailplaneering, mis näeb ette uute katastriüksuste moodustamist ja nende hulgas viite transpordimaa sihtotstarbega krunti, mille järgi määratakse uutele katastriüksustele lähiaadressid.

Vastavalt kohanimeseaduse § 4 lg 1 alusel peab kohanimi olema määratud olemasolevatele ja planeeritud nimeobjektidele või nimeobjektide kogumile p 4 sätestab aadressikohana ruumiandmete seaduse tähenduses, näiteks tee, tänav, väljak, väikekoht, § 5 lg 1 p 3 kohanimemääraja on kohalik omavalitsus ja lg 4 kohaselt määrab ühe omavalitsusüksuse territooriumile jäävale nimeobjektile kohanime kohalik omavalitsus. Sama seaduse § 6 lg 1 sätestab kohanime määramise korraldab ja otsuse teeb kohanimemääraja omal algatusel või füüsilise või juriidilise isiku kirjaliku taotluse alusel, lg 4 sätestab eraomandis olevale maaüksusele või sellel paiknevale nimeobjektile kohanime määramise kavatsusest teavitab kohanimemääraja asjaomast maaomanikku posti teel, küsides tema arvamust. Maaomanik peab kirjaliku arvamuse esitama teate saamisest alates 15 päeva jooksul. Maaomanikku on teavitatud moodustatavatele Leesika tee, Arvedi tee, Evaldi tee, Arnoldi tee ja Mihkli tee liikluspindadele kohanimede määramisest kirjaga 28.06.2019 nr 6-10/1696, arvamuse tähtajaks esitamata jätmisel loetakse maaomaniku nõusolek saaduks. Vastavalt sama seaduse § 6 lg 8-le peab kohalik omavalitsus avalikustama kohanime määramise eelnõu kohaliku omavalitsuse volikogu kehtestatud korras vähemalt 15 päeva enne kohanime määramise otsuse tegemist. Lähtudes Lääne-Harju Vallavolikogu 28.08.2018 määruse nr 16 „Lääne-Harju valla kohanimede määramise avalikustamise kord“ § 2 lg 1 kohanime määramise eelnõu kooskõlastatakse enne avalikustamist Lääne-Harju Vallavalitsusega, vallavalitsus kooskõlastas eelnõu 25.06.2019 toimunud istungil. Kooskõlastatud kohanimede määramise eelnõu avalikustati 05.07.2019 ilmunud ajalehes Harju Elu ja Lääne-Harju valla veebilehel vähemalt 15 päeva enne kohanime määramise otsuse tegemist. Avalikustamise ajal vastuväiteid ega ettepanekuid ei esitatud. Vastavalt kohanimeseaduse § 13 lg 2 p 1 on kohanimevalikul eelistatud nime, mis on paikkonnaga seonduv, seega on liikluspindade kohanimed määratud olemasoleva Valkse-Arvedi katastriüksuse järgi ja arvestades, et varem on sama katastriüksuse kohanimi olnud Valkse-Mihkli 1.

Ruumiandmete seaduses aadressikoht on sätestatud vastavalt § 44 p 1-le ehitusseadustiku tähenduses tee, mille nime kasutatakse teiste aadressiobjektide aadressis; aadressikoha nime võib määrata ka teelõigule, § 48 lg 1 kohaselt peab koha-aadress tagama objekti leidmise geograafilises ruumis, olema minimaalselt vajaliku pikkusega, vastama kultuuritavadele ja keelenõuetele ning olema kooskõlas aadressiandmete süsteemiga. Sama seaduse § 54 lg 1 sätestab, et koha-aadressi määraja on linna- või vallavalitsus ja § 55 lg 1 esimeses lauses näeb kord ette, et aadressitoimingud ning asjakohased otsused teeb koha-aadressi määraja omal algatusel ja lg 2 näeb kord ette, et eraomandis olevale aadressiobjektile koha-aadressi määramise või selle muutmise kavatsusest teavitab koha-aadressi määraja asjaomast aadressiobjekti omanikku posti teel, küsides tema arvamust. Aadressiobjekti omanik peab kirjaliku arvamuse esitama 15 päeva jooksul teate saamisest arvates. Arvamuse tähtajaks esitamata jätmise korral loetakse, et aadressiobjekti omanik on koha-aadressi määramisega või selle muutmisega nõus.

Vabariigi Valitsuse 08.10.2015 määruse nr 103 „Aadressiandmete süsteem“ § 15 lg 1 sätestab liikluspinna maaüksuse nime määramise, mis peab sisaldama liikluspinna kohanime täiskujul.

Vastavalt Lääne-Harju Vallavolikogu 27.03.2018 otsuse nr 43 „Ülesannete delegeerimine“ on delegeeritud vallavalitsusele kohanimeseaduses kohaliku omavalitsuse pädevusse antud ülesannete täitmine.

Kairi Tiitsmann

registrite spetsialist